
Most már tudok róla beszélni! Történelem tanulás diszlexiás és diszgráfiásként középiskolában.

Kulcsszavak: diszlexia; diszgráfia; történelem módszertan; érettségi
Háttér és célkitűzések: Kutatásom célja a középfokú oktatás intézményekben a történelemoktatás vizsgálata diszlexiás és diszgráfiás diákok szemszögéből. A kutatást hat kutatói kérdés mentén végeztem, fókuszálva a hallgatók közoktatásban szerzett tapasztalataira. A kutatás relevanciáját adja a KSH adatai alapján a súlyos tanulási zavarral rendelkező gyerekek, tanulók száma a közoktatásban folyamatosan növekvő tendenciát mutat.

Módszer: Strukturált interjúkat készítettem olyan hallgatókkal, akik a PTE-re nyertek felvételt, és áttekintettem a szakirodalmat a gyógypedagógia és a történelem oktatás helyzetéről a középfokú oktatásban. Az interjúk során feltártuk a tanárokkal való viszonyokat, a tanórák menetét, a feladatok típusait (például esszéírás), és az érettségire való felkészülést. Az interjú kérdéseit diszlexiás és diszgráfiás személyekkel folytatott előzetes konzultációk alapján alakítottam ki. Ezáltal biztosítva, hogy azok az ő tapasztalataira épüljenek, és tudományosan releváns módon mérjék fel az interjú alapok tapasztalatait.

Eredmények: Az interjúalanyok beszámolói alapján kiderült, hogy bár minden diáknak hasonló problémái voltak a tanulás terén, különböző támogatásra volt szükségük. Az egyes diákok közoktatási útja különbözött egymástól, amihez nagyban hozzájárult a történelem tanár, az osztályfőnök, az osztálytársak és a szülők szerepe.

Következtetések: A kutatás eredményei rámutattak arra, hogy a diszlexiás és diszgráfiás diákok oktatási tapasztalatai és szükségletei egyéni eltéréseket mutatnak, és az oktatásban dolgozó szakemberek szerepe kiemelkedően fontos a megfelelő támogatás biztosításában. A dolgozat javaslatokat tesz a súlyos tanulási zavarral rendelkező tanulók oktatási inklúziója és differenciálásának optimális módjaira. 



